钦定古今图书集成/明伦汇编/氏族典/第033卷 > 《王圻续文献通考》 > 宗测
## 钦定古今图书集成/明伦汇编/氏族典/第033卷 > 《王圻续文献通考》 > 宗测

按《南齐书宗测传》：“测字敬微，南阳人，宋征士炳孙也。
世居江陵。测少静退，不乐人间，州举秀才，主簿不就。
骠骑豫章王征为参军，测答府召云：‘何为谬伤海鸟，
横斤山木，母丧身负，土植松柏’。豫章王复遣书请之，
辟为参军。测答曰：‘性同鳞羽，爱止山壑，眷恋松筠，轻迷人路。纵宕岩流，有若狂者。忽不知老至，而今鬓已
白，岂容课虚责有，限鱼慕鸟哉’！”永明三年，诏征太子
舍人，不就。欲游名山，乃写祖炳所画尚子平图于壁
上，赍《老子》《庄子》二书自随。子孙拜辞悲泣，测长啸不
视，遂往庐山，止祖炳旧宅。鱼复侯子响为江州，厚遣
赠遗，命驾造之，测避不见。后子响不告而来，奄至所
住，测不得已，巾褐对之，竟不交言，子响不悦而退。尚
书令王俭饷测蒲褥。顷之，测送弟丧还西，仍留旧宅
永业寺。绝宾友，唯与同志庾易、刘虬、宗人尚之等往
来讲说。刺史随王子隆至镇，遣别驾宗哲致劳问，测
笑曰：“贵贱理隔，何以及此？”竟不答。建武二年，征为司
徒主簿，不就，卒。测善画，自图阮籍遇苏门，于行障上
坐卧对之。又画永业佛影台，皆为妙作。颇好音律，善
《易》《老》，续皇甫谧《高士传》三卷。又尝游衡山七岭，著《衡
山庐山记》。